CELEX: 32018D1885
Language: el
Date: 2018-11-30 00:00:00
Title: Εκτελεστική απόφαση (ΕΕ, Ευρατόμ) 2018/1885 της Επιτροπής, της 30ής Νοεμβρίου 2018, για την τροποποίηση της απόφασης 96/566/Ευρατόμ, ΕΚ με την οποία επιτρέπεται στη Φινλανδία να μη λαμβάνει υπόψη ορισμένες κατηγορίες δραστηριοτήτων και να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον φόρο προστιθέμενης αξίας (ΦΠΑ) [κοινοποιηθείσα υπό τον αριθμό C(2018) 7840]

4.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 308/43
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ, Ευρατόμ) 2018/1885 ΤΗΣ ΕΠΙΤΡΟΠΗΣ
         της 30ής Νοεμβρίου 2018
         για την τροποποίηση της απόφασης 96/566/Ευρατόμ, ΕΚ με την οποία επιτρέπεται στη Φινλανδία να μη λαμβάνει υπόψη ορισμένες κατηγορίες δραστηριοτήτων και να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον φόρο προστιθέμενης αξίας (ΦΠΑ)
         
            
               [κοινοποιηθείσα υπό τον αριθμό C(2018) 7840]
            
         
         (Τα κείμενα στη σουηδική και τη φινλανδική γλώσσα είναι τα μόνα αυθεντικά)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας,
         Έχοντας υπόψη τον κανονισμό (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από τον φόρο επί της προστιθέμενης αξίας (1), και ιδίως το άρθρο 6 παράγραφος 3 δεύτερη περίπτωση,
         Έπειτα από διαβούλευση με τη συμβουλευτική επιτροπή ιδίων πόρων,
         Εκτιμώντας τα ακόλουθα:
         
                     (1)
                  
                  
                     Δυνάμει του άρθρου 379 παράγραφος 2 της οδηγίας 2006/112/ΕΚ του Συμβουλίου (2), η Φινλανδία μπορεί, με τις προϋποθέσεις που ίσχυαν σε αυτό το κράτος μέλος κατά την ημερομηνία προσχώρησής του, να εξακολουθήσει να απαλλάσσει από τον φόρο τις παροχές υπηρεσιών από συγγραφείς, καλλιτέχνες και ερμηνευτές έργων τέχνης του παραρτήματος X μέρος Β σημείο 2 καθώς και τις πράξεις/δραστηριότητες του παραρτήματος X μέρος Β σημεία 9 και 10 της εν λόγω οδηγίας, εφόσον οι ίδιες απαλλαγές εφαρμόζονται σε ένα από τα κράτη μέλη που ήταν μέλη της Κοινότητας στις 31 Δεκεμβρίου 1994. Σύμφωνα με το εν λόγω άρθρο, αυτές οι πράξεις πρέπει να λαμβάνονται υπόψη για τον καθορισμό της βάσης των ιδίων πόρων που προκύπτουν από τον φόρο προστιθέμενης αξίας (ΦΠΑ).
                  
               
                     (2)
                  
                  
                     Με την απόφαση 96/566/Ευρατόμ, ΕΚ της Επιτροπής (3) επιτράπηκε στη Φινλανδία, μεταξύ άλλων, να χρησιμοποιεί κατά προσέγγιση εκτιμήσεις για τον υπολογισμό της βάσης των ιδίων πόρων ΦΠΑ όσον αφορά τις πράξεις που τώρα απαριθμούνται στο παράρτημα X μέρος Β σημεία 2, 9 και 10 της οδηγίας 2006/112/ΕΚ όσον αφορά ορισμένες υπηρεσίες που παρέχονται από συγγραφείς, καλλιτέχνες και ερμηνευτές έργων τέχνης, ορισμένες παραδόσεις γηπέδων και τη μεταφορά προσώπων.
                  
               
                     (3)
                  
                  
                     Στην επιστολή της, της 26ης Απριλίου 2018, η Φινλανδία ζήτησε από την Επιτροπή εξουσιοδότηση να χρησιμοποιεί σταθερά ποσοστά της ενδιάμεσης βάσης για τον υπολογισμό της βάσης των ιδίων πόρων ΦΠΑ για τις πράξεις που αναφέρονται στο παράρτημα X μέρος B σημεία 2, 9 και 10 της οδηγίας 2006/112/ΕΚ όσον αφορά τις παροχές υπηρεσιών ελεύθερων επαγγελματιών, τις παραδόσεις κτιρίων ή του συνεχόμενου εδάφους, τις παραδόσεις γηπέδων προς οικοδόμηση και τη μεταφορά προσώπων. Η Φινλανδία απέδειξε ότι τα ποσοστά που έχουν εφαρμοστεί στην ενδιάμεση βάση παρέμειναν σταθερά κατά τα έτη 2014 έως 2016 (σημεία 2 και 10) και 2012 έως 2016 (σημείο 9). Η εξουσιοδότηση για τη χρήση σταθερού ποσοστού θα μειώσει περαιτέρω τον διοικητικό φόρτο κατά τον υπολογισμό της βάσης ιδίων πόρων ΦΠΑ για αυτές τις πράξεις. Επομένως, θα πρέπει να επιτραπεί στη Φινλανδία να υπολογίζει τη βάση των ιδίων πόρων ΦΠΑ χρησιμοποιώντας σταθερά ποσοστά όσον αφορά τις παροχές υπηρεσιών ελεύθερων επαγγελματιών, τις παραδόσεις νέων κτιρίων ή των συνεχόμενων εδαφών, τις παραδόσεις γηπέδων προς οικοδόμηση και τη μεταφορά επιβατών.
                  
               
                     (4)
                  
                  
                     Για λόγους διαφάνειας και ασφάλειας δικαίου, η εφαρμογή αυτής της εξουσιοδότησης είναι σκόπιμο να περιοριστεί χρονικά.
                  
               
                     (5)
                  
                  
                     Επομένως, η απόφαση 96/566/Ευρατόμ, ΕΚ θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στην απόφαση 96/566/Ευρατόμ, ΕΚ παρεμβάλλονται τα ακόλουθα άρθρα 2α, 2β και 2γ:
            
               
                  «Άρθρο 2α
                  Κατά παρέκκλιση από το άρθρο 2 παράγραφος 1 της παρούσας απόφασης, για τον υπολογισμό της βάσης των ιδίων πόρων ΦΠΑ από την 1η Ιανουαρίου 2018 έως τις 31 Δεκεμβρίου 2020, επιτρέπεται στη Φινλανδία να χρησιμοποιεί το 0,0002 % της ενδιάμεσης βάσης όσον αφορά τις πράξεις που αναφέρονται στο παράρτημα X μέρος B σημείο 2 της οδηγίας 2006/112/ΕΚ του Συμβουλίου (*1).
               
               
                  Άρθρο 2β
                  Κατά παρέκκλιση από το άρθρο 2 παράγραφος 2 της παρούσας απόφασης, για τον υπολογισμό της βάσης των ιδίων πόρων ΦΠΑ από την 1η Ιανουαρίου 2018 έως τις 31 Δεκεμβρίου 2020, επιτρέπεται στη Φινλανδία να χρησιμοποιεί το 0,53 % της ενδιάμεσης βάσης όσον αφορά τις πράξεις που αναφέρονται στο παράρτημα X μέρος B σημείο 9 της οδηγίας 2006/112/ΕΚ.
               
               
                  Άρθρο 2γ
                  Κατά παρέκκλιση από το άρθρο 2 παράγραφος 3 της παρούσας απόφασης, για τον υπολογισμό της βάσης των ιδίων πόρων ΦΠΑ από την 1η Ιανουαρίου 2018 έως τις 31 Δεκεμβρίου 2020, επιτρέπεται στη Φινλανδία να χρησιμοποιεί το 0,11 % της ενδιάμεσης βάσης όσον αφορά τις πράξεις που αναφέρονται στο παράρτημα X μέρος B σημείο 10 της οδηγίας 2006/112/ΕΚ.
               
            
         
         
            Άρθρο 2
            Η παρούσα απόφαση απευθύνεται στη Δημοκρατία της Φινλανδίας.
         
         
            Βρυξέλλες, 30 Νοεμβρίου 2018.
            
               
                  Για την Επιτροπή
               
               Günther OETTINGER
               
                  Μέλος της Επιτροπής
               
            
         
         
            (1)  ΕΕ L 155 της 7.6.1989, σ. 9.
         
            (2)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
         
            (3)  Απόφαση 96/566/Ευρατόμ, ΕΚ της Επιτροπής, της 11ης Σεπτεμβρίου 1996, με την οποία επιτρέπεται στη Φινλανδία να μην λαμβάνει υπόψη ορισμένες κατηγορίες δραστηριοτήτων και να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από το φόρο προστιθέμενης αξίας (ΕΕ L 247 της 28.9.1996, σ. 43).